Source: http://www.metla.fi/tiedotteet/metsatilastotiedotteet/1999/vero99.htm
Timestamp: 2019-05-20 03:54:50+00:00
Document Index: 7659755

Matched Legal Cases: ['kko ', 'kko ', 'kko ', 'kko ', 'kko ', 'kko ']

Metla METSÄTILASTOTIEDOTE 15.12.1999
Metsätilastotiedote 509, 15.12.1999
Metsien pinta-alaverotus 1999
Toimittajat: Martti Salakari, Kaija Mäkinen, Helena Herrala-Ylinen, Mika Mustonen, Kaarina Linna
Verokuutiometrin raha-arvo nousi 5,4 prosenttia
Verokuutiometrin raha-arvo vuonna 1999 oli koko maassa keskimäärin 119 markkaa. Nousua edellisvuodesta oli 5,4 prosenttia (taulukko 1). Raha-arvo on noussut viitenä peräkkäisenä vuotena ja ylsi nyt uuteen 90-luvun huippulukemaan (kuva 1). Tämän vuosikymmenen alin arvo on 79 markkaa vuodelta 1994.
Verokuutiometrin raha-arvo nousi varsin tasaisesti maan eri osissa lukuunottamatta Ahvenanmaata jossa se hieman laski. Suhteellisesti eniten raha-arvo kohosi Keski-Suomessa, Etelä-Savossa ja Pirkanmaalla, vähiten Rannikon metsäkeskuksen alueella. Merkittävin nousuun vaikuttava tekijä oli, kuten edellisenäkin verovuonna, kantohintojen nousu.
Kunnittain määriteltävää verokuutiometrin keskimääräistä raha-arvoa käytetään metsätulojen pinta-alaperusteisessa verotuksessa ja se lasketaan kahden viimeksi kuluneen hakkuuvuoden puun hintojen ja hakkuumäärien perusteella. Hakkuuvuonna 1998/99 tukkipuiden laskennalliset kantohinnat nousivat runsaat 4 prosenttia, mikä oli vähemmän kuin vuotta aiemmin. Päinvastoin kuin hakkuuvuonna 1997/98 myös kuitupuiden hinnat nousivat (taulukko 2). Hakkuuvuoden 1998/99 keskimääräinen laskennallinen kantohintataso (puukuutiometrin bruttoraha-arvo) oli 131 mk/m³ eli noin 3 prosenttia edellisvuotista korkeampi (taulukko 1). Laskennallisten kantohintojen määrittelyssä käytetyt hankintahakkuiden korjuukustannukset nousivat ainespuun lajista riippuen 2–4 prosenttia (taulukko 3)
Hakkuuvuoden 1998/99 markkinahakkuut (54,9 milj. m³) olivat huomattavasti suuremmat kuin veronalaisen kasvun puutavaramäärä (47,9 milj. m³). Kotitarvepuun ja veronalaisen hakkuusäästön aiheuttama arvonalennus vaihtelee kunnittaisten hakkuiden mukaan. Alennusta puukuutiometrin raha-arvoon tuli 125 kunnassa. Yli puolella näistä alennusprosentti oli suurempi kuin verovuonna1998 (taulukko 6).
Puun kasvatuksen kulujen osuus metsätalouden bruttoarvonlisäyksestä oli vuosina 1994–98 keskimäärin 7 prosenttia (taulukko 4). Tarkistetut, pinta-alaverotuksen tilakohtaiset uudistamis- ja taimikkovähennykset esitetään taulukossa 5.
Vuoden 1999 verokuutiometrin keskimääräiset raha-arvot on vahvistettu valtioneuvoston päätöksellä 1103/1999. Vuotta 1998 koskevat pinta-alaverotuksen tiedot on julkaistu Metsätilastotiedotteessa 463. Verokuutiometrin keskimääräisen raha-arvon laskenta on yksityiskohtaisesti kuvattu Metsäntutkimuslaitoksen tiedonannossa 431.